b'\n_START_ARTICLE_\nSamuel Rothschild\n_START_SECTION_\nKariera\n_START_PARAGRAPH_\nRothschild je za\xc4\x8del kariero v klubu Sudbury Midgets, ki je sodeloval v ligi Northern Ontario Hockey Association (NOHA). Svojo pot je nadaljeval v ligi Quebec Amateur Athletic Association, kjer je zastopal barve ekipe Montreal Harmonia. Po enoletnem igranju v ligi QAAA je nadaljnje tri sezone igral za razli\xc4\x8dna NOHA mo\xc5\xa1tva. Leta 1919 se je vrnil v rodni Sudbury in oblekel dres mo\xc5\xa1tva Sudbury Cub Wolves ali Sudbury Wolves, za katerega je igral 5 sezon._NEWLINE_Leta 1924 se je pridru\xc5\xbeil \xc5\xa1iritvenemu mo\xc5\xa1tvu lige NHL, ekipi Montreal Maroons. V Montrealu je ostal tri sezone in leta 1926 osvojil Stanleyjev pokal. Leta 1927 je kot prost igralec prestopil v mo\xc5\xa1tvo Pittsburgh Pirates. Sezono 1927/28 je zaklju\xc4\x8dil v mo\xc5\xa1tvu New York Americans, potem ko so ga decembra 1927 pri Pittsburgh Piratesih suspendirali. Suspenz je pri\xc5\xa1el zaradi kr\xc5\xa1enja pravil treninga in po samo 12 odigranih tekmah._NEWLINE_Leta 1928 je kon\xc4\x8dal igralsko kariero in se posvetil trenerskemu delu. Leta 1932 je do pokala Memorial Cup povedel mladinsko ekipo Sudbury Wolves.'